ΓΡΑΠΤΗ ΕΡΩΤΗΣΗ E-1747/97 υποβολή: Honσrio Novo (GUE/NGL) και Sιrgio Ribeiro (GUE/NGL) προς την Επιτροπή (23 Μαΐου 1997)

Θέμα: Εισαγωγές κλωστοϋφαντουργικών προϊόντων και ειδών ένδυσης από την Ινδονησία

Με βάση τον τροποποιηθέντα κανονισμό αριθ. 3030/93 ((ΕΕ L 275 της 8.11.1993, σελ. 1. )), που εγκρίθηκε τον Ιανουάριο του 1997 και κυρώθηκε από το Συμβούλιο στις 29.4.1997, η Επιτροπή ενέκρινε ένα ειδικό κανονισμό με σκοπό να επιτραπεί η εισαγωγή πρόσθετων ποσοτήτων κλωστοϋφαντουργικών προϊόντων και ειδών ένδυσης από την Ινδονησία.

Θεωρεί άραγε η Επιτροπή ότι οι εισαγωγές στην Ευρωπαϊκή Ένωση προϊόντων προέλευσης Ινδονησίας, που επιβαρύνονται τώρα με την έγκριση πρόσθετων ποσοτήτων, συνάδει με την παραβίαση των αποφάσεων του ΟΗΕ εκ μέρους της Ινδονησίας και με τη θέση του Ευρωπαϊκού Κοινοβουλίου και της Ευρωπαϊκής Ένωσης να εξαρτώνται οι εμπορικές σχέσεις με την εν λόγω χώρα από το ζήτημα του Ανατολικού Τιμόρ;

Απάντηση του Sir Leon Brittan εξ ονόματος της Επιτροπής (27 Ιουνίου 1997)

Εγκρίνοντας τον κανονισμό (ΕΚ) αριθ. 560/97 της 26ης Μαρτίου 1997 για τις επιπρόσθετες ποσότητες κλωστοϋφαντουργικών προϊόντων που θα διατεθούν στη Δημοκρατία της Ινδονησίας ((ΕΕ L 85 της 27.3.1997. )) η Επιτροπή έλαβε ως νομική βάση το κείμενο του άρθρου 8 του κανονισμού (ΕΟΚ) αριθ. 3030/93 ((ΕΕ L 275 της 8.11.1993. )) που ίσχυε τότε, δηλ. πριν να τροποποιηθεί από τον κανονισμό (ΕΚ) αριθ. 824/97 ((ΕΕ L 119 της 8.5.1997. )), που εγκρίθηκε από το Συμβούλιο στις 29 Απριλίου 1997.

Το κείμενο του άρθρου 8 το οποίο ίσχυε τότε επέτρεπε στην Επιτροπή, κάτω από ιδιαίτερες συνθήκες και ύστερα από ευνοϊκή γνώμη της επιτροπής κλωστοϋφαντουργικών, να χορηγεί επιπρόσθετες ποσότητες περιορισμένων κλωστοϋφαντουργικών προϊόντων και προϊόντων ένδυσης για εισαγωγές από τρίτες χώρες κατά τη διάρκεια ενός δεδομένου έτους ποσόστωσης χωρίς να συμψηφίζει αυτές τις επιπρόσθετες ποσότητες με τις αντίστοιχες μειώσεις των ποσοτήτων άλλων προϊόντων που περιλαμβάνονται σε ποσόστωση, ή από άλλα έτη ποσόστωσης. Από αυτή την άποψη, το κείμενο του άρθρου 8 που προκύπτει από την τροποποίηση η οποία εγκρίθηκε στη συνέχεια από το Συμβούλιο δίνει λιγότερα, και όχι περισσότερα, περιθώρια στην Επιτροπή, δεδομένου ότι σήμερα προβλέπεται ρητώς ότι αυτές οι επιπρόσθετες ποσοστώσεις μπορούν να χορηγηθούν μόνον υπό τον όρο ότι θα υπάρξουν αντισταθμιστικές μειώσεις ποσοστώσεων αλλού.

Πράγματι η παρέκκλιση που χορηγείται με τον κανονισμό (ΕΚ) αριθ. 560/97 δεν οφέλησε πολύ την Ινδονησία, η οποία έπρεπε να μειώσει την ποσόστωση το επόμενο έτος, αλλά εξυπηρέτησε κυρίως τα συμφέροντα των ευρωπαίων εισαγωγέων οι οποίοι δεν γνώριζαν τα υπάρχοντα προβλήματα χρησιμοποίησης της ποσόστωσης τα οποία δημιούργησε η ινδονησιακή διοίκηση και βρέθηκαν σε δύσκολη κατάσταση με τα εμπορεύματα που μπλοκαρίστηκαν επί εβδομάδες στο τελωνείο.

Εφόσον η Ινδονησία είναι μέλος της Παγκόσμιας Οργάνωσης Εμπορίου (ΠΟΕ), το εμπόριο κλωστοϋφαντουργικών προϊόντων και προϊόντων ένδυσης μεταξύ αυτής της χώρας και της Κοινότητας διέπεται από τους πολυμερείς εμπορικούς κανόνες που συμφωνήθηκαν μεταξύ όλων των μελών στο πλαίσιο της οργάνωσης, και ιδιαίτερα από την συμφωνία για το εμπόριο κλωστοϋφαντουργικών και προϊόντων ένδυσης.

Όπως γνωρίζει το Αξιότιμο Μέλος του Κοινοβουλίου, η Ένωση έχει διατυπώσει κοινή θέση για την Ανατολική Τιμόρ, και συμμετείχε πλήρως στη διακήρυξη των απόψεων που εκφράζονται στο ψήφισμα της επιτροπής των Ηνωμένων Εθνών για τα ανθρώπινα δικαιώματα.

Η Επιτροπή εξακολουθεί να παρακολουθεί από κοντά την πολιτική διαδικασία στην Ινδονησία και θα συνεχίσει να εκφράζει τις ανησυχίες της στην ινδονησιακή κυβέρνηση για τη διατήρηση των ανθρώπινων δικαιωμάτων και των θεμελιωδών ελευθεριών.